text:
یکشنبه 2 مردادماه سال 1390 ساعات 11:40 ق.ظ
یار دئدیم سینه مده یارام قانادی
دیلیم لال اولدو ، قانیم چاغلادی
گؤزلریمده یاش دورمادی آغلادی
عذابلار ایچینده تنهایام ظالیم
یادیما دوشموسن بو آخشام یئنه
خیالیم دؤنوب دولانیر سنه
اصلینده نه اولوب بیلمیره م منه
حسرت اودونا یانیرام ظالیم
قلبیمده آیریلیغا دؤز دئییب
الویداع سؤیله دیم عادی سؤز بیلیب
سئوگی دونیام منی ویران ائدیب
سنین له سنسیز قالمیشام ظالیم
گؤزلریم یاشاردی، دیلیم توتولدو
محبت ساراییم چؤکدو، اوچولدو
آغلایان گؤزلرین قارشیمدا دوردو
یئنه ده سنه مؤحتاجام ظالیم
کوسکون م ، قلبیمی دویان یوخ هله
قلبی قلبیم له ووران یوخ هله
گئری دؤن آرادا هیجران یوخ هله
سنین له ویصالا قووشام ظالیم ...!
شنبه 1 مردادماه سال 1390 ساعات 09:29 ق.ظ
بیر گون من اولماسام سنین یانیندا
منی باشی قارلی داغلاردا آختار
یورولدون، توکندین، بیتدین ساناندا
دینجل، گول-چیچکلی باغلاردا آختار
آختار، خوش خاطره کؤشهسیندهیم
آختار، گولوشونون نئشهسیندهیم
قلبینین ان درین گؤشهسیندهیم
منی اؤز-اؤزونون ایچینده آختار
سنه سئوگی آدلی جاهان وئرمیشم
جانیمدان آییریب اوچ جان وئرمیشم
عؤمرومو تک سنه قوربان وئرمیشم
منی قوربانلیقلار ساییندا آختار
قورخما کی یانیندا اولمایاجاغام
سنی اؤز روحوم لا یاشاداجاغام
بوتون بلالاردان قورویاجاغام
منی اوجاغینین کؤزونده آختار!...
پنجشنبه 30 تیرماه سال 1390 ساعات 12:51 ب.ظ
خیانت بو گئجه قوناغیم اولدو
بو الوان دونیامین رنگلری سولدو
کدردن قلبیمه گؤز یاشی دولدو
بوغدوم گؤز یاشیمدا محبتیمی
آیاقدا ساخلادی منی اینتیزار
خزانا چئوریلدی سئودالی باهار
کدردن گؤز یاشیم یاغیش تک یاغار
بوغدوم گؤز یاشیمدا محبتیمی
اوره یین یئرینه باغلاندی بیر داش
نه دوشمن تانیدیم ، نه ده کی یولداش
دولویا چئوریلدی گؤزومده کی یاش
بوغدوم گؤز یاشیمدا محبتیمی
پنجشنبه 30 تیرماه سال 1390 ساعات 09:44 ق.ظ
اولدوزلار ایدی سنین اوریین، بونا گؤره سمایا باخاردیم همیشه..
سببینی بیلمدیگیم بیر دینجلیک ایدی، گئجهلری آی ایشیغیندا اولدوزلاری ایزلمک، اورادا منی چکن بیر شئی واردی، سسسیز، سیررلی و ده معمالی..
رنگلری آختاریردیم سمادا، ماوینی، قیرمیزینی، چهراییداکی بوزو، قارایا محبوس یاشیل ، سونرا گؤزلرین گلیر آغلیما..
دایانیرام!.. بوغازیما بیر شئیلر دوگونلنیر..
سنه داییر مینلرله سؤز گلیر آغلیما، سونرا سئومهیه داییر دئییلمیش بوتون سؤزلری سؤیلمک، دونیایا قیشقیرماق ایستییره م، اما گولومسه ییره م یاواشجا..
بو نیه یارایاجاقدی کی؟
سئومهیه داییر یازیلمیش و دئییلمیش بوتون سؤزلری سؤیلهسم ده ایچیمده کی بوسه نی ایضاح ائده بیلمزدی کی اونلار...
یاشاماق لازیم ایدی سنی آنلاماق اوچون ، چونکی سن یالنیز معنا ایدین..
گئجهلری سمایا باخدیغیمدا، عاقلیما دوشن بیر معنا ایدین سن..
آنلاییب دا ایضاح ائده بیلمدیگیم بیر معنا، یان-یانا قویدوغومدا هر شئیی معناسیزلاشدیران بیر معنا ایدین.
سندن داها معنالیسی واردیرمی گؤرهسن..؟
داها ایستی بیر توخونوش..؟
داها ایستی بیر اؤپوش..؟
داها ایچدن بیر قوجاقلاما..؟
و سندن داها درین باخا بیلهجک بیر گؤز وار ایدی.. ؟
ایندی گئجهنین قوینوندایام، خیالینلا سئویشیرم، تک لیگیمده یاستیغیمی قوجاقلاییرام، اونونلا دردلشیرم هر گئجه...
آینالاردا آختاریرام سنین توخوندوغون منی، آینالاردا آختاریرام بدنیمده کی ایزلرینی، آینالاردا آختاریرام ایتیردیگیمی!
ایندی سنه دایر تک بیر شئی بیلیرم..
" یاستیغیم دا قوروتدوغوم گؤزیاشیم سان سن ..."


c: text/html

text:
آغیر گئجه
ائلیار پولاد
گئجهنین قارانلیغینین آغیرلیغین چیینلرینده حیس ائدیردی. ائله بیل دونیانین آغیرلیغین اونا یوکلهمیشدیلر. قورغوشون دولو هاوا اونا نفس چکمهیی چتینلشدیریردی. هر آددیم گؤتوردوکجه سانکی چیینینده کی یوک بیر آزدا آغیرلاشیردی. دهشتلی آنلارین دؤزولممزلیگی اونو سارسیدیردی. ایندیهدک بو قدهر آیاقلارینین تابسیزلیغینی بیلمهمیشدی. هاراسا گئدیردی اؤزوده بیلمیردی؛ آنجاق ایندی فیکیر- خیال اونا حکم وئریردی.
سانکی گؤزلری باخار کورایمیش. اطرافیندا دولاشانلاری، کوچهده گلیب- اوتنلریده بئله هئچ گؤرموردو. نه ائدهجهیینی، هاراسا گئدهجهیینیده آنلامیردی، آنجاق بو آغیر یوکو بیر یئره داشیماق زوروندایدی. بو فیکیر زولاق- زولاق هاوانی دولاشان بیر سیگارئت توستوسو کیمین اونون ایچهری عالمینی بورویوردو.
هر آددیم آتدیقجا او سانکی اؤزوندن اوزاقلاشیر، منلییی- کیملییی شوبهه آلتینا دوشوردو. زامان – زامان دوشونهرک، اوزاقلارا گئدیر، باشی هرلهنیر، اویاخلیقلا –یوخو آراسیندا کابوس دولو آنلار کئچیریردی. هردن بیر وار گوجونو آووجلاریندا توپلاییب، اؤنه آپاریر نسه بیر یئردن توتوب، وار گوجویله ایستردی کی او یوکون آلتیندان خیلاص اولسون. آمما اونوندا نتیجه سیز اولدوغونو دویوب، ائتدیی حرکتدن پئشمانچیلیق چکیردی.
گؤزونون اطرافیندا یومشاق بیر یوخلوغون و ایتیرمهنین حیسسینه آلیشیردی. بو ایتیرمه اونون کیپریکلرینی آغیرلاداراق، قاپاماق زوروندایدی. آمما گؤزلرینین اؤنونده حرکته باشلایان “دومانلی فیرلاماجلار” کیپریکلرینین اؤرتولمهسینه مانعه تؤرهدیردی. هردن بیر دؤنوب، گئرییه هاراسا اوزاقلارا زیللهنهرک آجیلی- شیرینلی خاطیره آختاریردی. هارداسا بیر خوش خاطیره یادینا سالیر، نسه اطرافی بوروین “دومانلی فیرلاماجلار” اونو تئز فیکیر – خیالدان یاییندیریردی.
هر ایکی یانیندان آسلانان قوللاری او قدهر آغیرلاشمیشدی کی دیزلرینین تاب گتیرمهسینه گومانی گلمیردی. ائله بو ندندنده بیر یئره، بیرینه سؤیکنمهیی آرزولاییر کیمی اطرافی سوزدو. یاخینلیقدا ایللر بویو گؤرمهدیگی، گؤدهسی یوغون پلمهلره اوجالمیش، تاریخلردن قالمیش بیر چیناری گؤردوکده، اونا طرف یاخینلاشدی. آغاجا سؤیکنهرک دیزلری تاب گتیرمهدی، مولاییم سوروشمک حالیندا آغاجین دیبینده تورپاغا سریلدی.
ایندی بیر آز توختامیشدی. او فیرلاماجلاردا یوخ اولموشدو. یاواش-یاواش دان یئری سؤکولوردو. هارداسا اوزاقدان بیر قوش سسی ائشیدیلیردی. دهشتلی گئجهنین اؤتمهسی و گونشین گلمهسینی دوشونوردو. او اوشویهرک، نسه ایچهریسنده بیرحیسسین قزینماغینی آنیردی. او گونش کیمین یئنیدن دوغولوردو؛ آلیشماغا، نورساچماغا…

robotstxt: allowed

filter: keep